Hallo zäme!    Mittlerwiele ischs mal wieder höchsti Ziit zum en blog z schriebe, vor allem hanen de einte scho sit em Mäntig akündigt...  Tja, nehmets als guets Zeiche, es lauft chli öpis und drum chumi nöd so vill zum schriebe...    I dem Blog gaht's um min Weekendusflug, woni mit de Nicole nach Ouro Preto gmacht han. Ouro Preto isch en wunderschöni Stadt, wo im Barockstil baut isch und di eltischt und vollkommenscht Barockstadt da in Brasiliä isch. Sie befindet sich im Staat Minas Gerais, chli nördlich vo São Paulo/Rio. Mier sind drum am Dunschtigmorge ca. am 9i mittels Metro möglichscht nöch an Flughafe gfahre und hend den vo det sTaxi gnoh.  Mittlerwiele isch mer en andere Weg beschriebe worde, wo mer wohl nöd so vill Geld fürs Taxi mues usgeh!! Jenu, ich wird sicher no es paar Mal an Flughafe müesse  Am Flughafe hemmer den no gnueg Ziit gha zum öpis zEsse und ich ha den imene Flughafeshop tatsächlich Lindt und Sprüngli Schoggi entdeckt und miers nöd chöne neh lah, gad no zwei Chugle z chaufe zum Dessert  Mier sind den uf Belo Horizonte gfloge, was nur öpe en Stund gaht. De Flüger isch seeehr bequem gsi und ich ha also meh Platz gha für mini Bei als uf em Langstreckeflug... Defür sind dFlugtickets gnau usem gliche Material wie so e Quittig, was ois no luschtig dunkt het, well mers no nie gseh hend! Eigentlich ischs ja glich, us was dasses isch, aber wenn mer sich so en gwüssi Art Ticket gwöhnt isch,  den ischs halt scho no kurios, plötzlich so en Quittig ide Hand zha, wo den de Wert vonere Flugreis sött bedüte!  In Belo Horizonte acho, hemmer ois chli müesse durefröge, bis mer gwüsst hend, wo dass mer de Bus müend neh wo ois id Stadt selber bringt, well sich de Flughafe chli usserhalb befindet! Vom Busterminal ide Stadt hemmer den en witere Car uf Ouro Preto selber müesse neh, was en Strecki vo öpe zwei Stund isch. Insgsamt hemmer also vom Flughafe no 4 Stund brucht bis nach Ouro Preto. Dennoch het  mer dCarfahrt sehr guet gfalle, da de Staat minas Gerais seeehr schön isch und minere Schwiizer Seel hets richtig guet tah, nach 5 Wuche Grossstadt mal wieder so wiiti Fläche grüen zgseh! sisch no en recht hügeligi Landschaft gsi, aber würkli, so weit das Auge reicht, grüen  Eimal hets no en abrupte Halt geh, well irgendwelchi Pferd umegstreunt sind und mer fascht es Fohle  überfahre hetet! Naja, mer sind ide Natur acho...    In Ouro Preto simmer gad rechtzitit acho zum de Sunneuntergang zbewundere, wo a dem Abig sehr schön gsi isch. Nachdem mer paar Föteli gmacht hend und eine abgwimmlet hend, wo ois irgendwelchi Hostels het wele empfehle (mier hend aber scho eis gha), hemmer den prompt de falsch Weg gnoh! Nachdem mer zerscht chli en crazy Lady  nach em Weg gfrögt hend, wo ois sehr verwirrendi Antworte geh het und glaub nöd ganz drus cho isch, hemmer den bide zweite Frau chli meh Glück gha.... nur hemmer de ganz Weg wieder müesse zrugg laufe und das Mal ischs steil duruf gange und nüm steil durab! Uf em Weg ufe, simmer den wieder am gliche Ma begegnet, wo ois den no en Abkürzig zeigt het, und mier also doch sini Dienst in Aspruch gnoh hend  sHostel selber wär den würkli nur so 300 Meter vode Bushaltestell weg gsi, nur het mer statt rechts halt links ade Chile verbi müesse...  Uf jede Fall ischs sehr agnehm gsi und dNicole und ich hend, obwohl mer es viererzimmer zahlt hend, es Drüerzimmer für ois zwei gha! dLüt sind sehr nett und hilfsbereit gsi und hend ois den au gad mit einere vo Bahia  unterhalte! Ihres Portugiesisch isch no astrengend gsi zum verstah, aber ich ha sWichtige glaub scho richtig verstande  Mier sind den churz nach de Akunft au scho id Stadt abe, well mer beid Hunger gha hend. sRestaurant isch super gsi und hend den au e Spezialität vo Minas Gerais gesse, wo Tutu a Mineira gheisse het! Was ois sehr erstunt het, isch dass i dem Restaurant sGedeck alles uf  de gliche Tischsite gsi isch! Di andere Lüt sind den au jewils uf de gliche Site gsesse, au die Lüt wo nur sZweite gsi sind! Das het ois den ganz komisch dunkt und mier hends den au vorzoge, ois gegeüberzsitze...  Aber suscht isch sRestaurant sehr gschmackvoll igrichtet gsi und het en sehr agnehmi Atmosphäre usgstrahlt.  Ah, Minas isch übrigens bekannt für sin Chäs...  aber de chunt scho nonig grad a oise Schwiizerchäs ane!  Nach em zNacht simmer gmüetlich wieder zrugg is Hostel, vo wo us mer übrigens di schöns ussicht gha het, woni öpe die gnosse ha! Mer hend ois den no miteme chli komische Holländer unterhalte und sind  den doch eher früäh is Bett gange.  Am Fritig simmer früäh ufgstande, hend zMorge gesse (mmmh, i dem Hotel hets en mega feini Guavakonfi gha) und sind den mit em Bus zunere Goldmine gfahre, wo öpe 4km vor Mariana lieht. Mer hend den miteme luschtige Bähnli id Mine abechöne und hend den au en Füährig gha, nur halt in Portugiesisch, well mer nöd explizit nacheme englische Füährer verlangt hend! Aber di wichtige Fakte hani glaub scho mitbecho. So weissi z.B.dass insgsamt 35 TONNE Gold us dere Mine gholt  worde sind... soo vill, dassi velicht weg dem nöd so erfolgrich gsi bin, bi minere eigene Goldsuech...  DMine isch immer 24h i Betrieb gsi und het insgsamt 3000 Arbeiter beschäftigt, wo den i 6h-Schichte gschaffet hend, also jewils 750 Arbeiter sind under de Erde gsi. Es het zuedem en meeega klare unterirdische See gha, wo mich chli fasziniert het! Leider hanis nöd so ganz uf dFoti  bracht... de See isch so klar gsi, dass ich ganz überrascht gsi bin, dass ich mit de Hand gad is Wasser glanget ha, woni ha wele luege, wo dass dOberflächi überhaupt isch. Nach öpe ere halbe Stund ischs den mit em Bähnli wieder ufegange.  Nach em Museum simmer nochli ide Nöchi umegloffe und hend vode Natur no Föteli gmacht und sind den natürlich wieder agsproche worde, das Mal vomene ca.15-jährige Bueb. Er het ois den es Föteli gmacht und isch sehr hilfrich mit Uskunft gsi und so und het sich den ebe  au als Füährer ageh (so en Zuefall aber au!)... ja, mier hend den gseit, mer denket über sis Agebot nah, mer gechet am nächschte Tag nach Mariana, und sin Standort liggi ja ufem Weg.... nachdem simmer den au uf de Bus und wieder zrugg nach Ouro Preto.  In Ouro Preto simmer zerscht no go zMittag esse und ich ha wieder öpis Typischs vo det gesse, wo au sehr fein gsi isch! Nachdem mer ois also gstärkt hend, simmer dStadt chli go erkundschafte! Mier het sie sehr guet gfalle, da ich di herzig verzierte  farbige Hüser sehr schön gfunde ha und au dChile hend mer sehr guet gfalle! dStrasse sind no abentürlich gsi... di ganz Stadt bestaht mehrheitlich us Pflasterstei (dÜbersetzig uf Portugiesisch isch irgenden Zungebrecher und fallt mer drum au nüm i...) und da dStadt amene Hügel baut isch, gahts nonstop ufe und abe! Und trotzdem fahret dAutos und vor allem au dTöff no recht halsbrecherisch, findi...  Mer sind au das Mal wieder vo eim agsproche worde, wo ois het wele öpis verzelle und sich als Füährer usgeh, aber au de hemmer abgwimmlet und sind uf eignigi Fust witer zoge. A dem Abig hemmer den dihei öpis Chlieses gesse und hend no en DVD gluegt mit paar anderne Hostelgäst.    Am Samschtig hemmer chli Pech gha. Es git ebe suscht so en cooli Loki wo vo Ouro Preto i öpe einehalb stund uf Mariana fahrt und diä Strecki müesi no cool si. Nur hets leider churz vor oisere Akunft en  Erdrutsch geh und drum hemmer scho am Fritig nöd chöne de Zug neh und au am Samschtig simmer im Hostel informiert worde, dass dStrecki immerno gsperrt sig. Drum hemmer den denkt, chöntemer uf São João del Rei mitem Bus und vo det mit de Loki nach Tiradentes fahre und so gad no zwei anderi Städtli betrachte. Nur leider ischs doch so wit, dass de Car nur am 7i am Morge und am halbi 8i am Abig fahrt und somit au diä Möglichkeit gstriche worde isch. Den hemmer gfunde, guet, den fahremer doch nach Ouro Branco, was  au sehr schön mues si. Det hetemer den de Car am 12i gha, aber sie het ois gwarnt, dass sich uf de Strecki en Baustell befindet, weshalb es 45min länger pro Fahrt gechi und s sichs drum kum lohni hi und zrugg zfahre, well mer mind. 4 Stund im Bus gsesse wäred... ja, mier sind den eifach nach Mariana gfahre (obwohl ois zwei Holländerinne devo abgrate hend, es segi nur so en Strass, wo dAutos fahret und suscht nüt Schöns...) und das het ois den au sehr gfalle! (dHolländerinne sind zfrüäh usem Bus usgstiege,  hemmer den festgstellt. De Bus fahrt ebe zerscht würkli eher dur nöd so schöni Gebiet und chehrt den, weshalb sie wohl gmeint hend, sie seget scho acho... nur chehrt er, fahrt chli zrugg und den bügt er ebe rechts ab und fahrt den is würkliche Städtli ine!)  Wie Ouro Preto isch Mariana im Barockstil baut, nur isch sStädtli sogar no chliner. Was mier ufgfalle isch, isch dass dFraue da, also i beidne Städt vill weniger oft ihri Haar gstreckt hend. Das isch da in São Paulo und anschienend mehrheitlich ide  grössere Städt so de Trend; ali Fraue strecket ihri Haar und fascht keini bhaltet ihri natürliche Welle oder Locke! Wend wohl all elegant usgseh  aber ja, s gseht scho nöd schlecht us, aber ich finds fascht chli langwilig, wenn alli gnau di glich Frisur hend, aber s git zum Glück doch einigi wo sich dem "widersetzed"  Uf jede Fall ischs mer ufgfalle, dass das det i dene chlinere Städtli ehner uf em "Land" no chli weniger de Fall isch, dass alli dHaar strecket, aber au det hets einigi dunkelhütigi gha wo voll di grade Haar gha hend! En witeri Sach, wo mer ufgfalle isch und woni sehr schön gfunde han, isch gsi, dass vor allem det in Mariana sich villi Lüt kennt hend, sich begrüässet und au ade Bushaltestell hend villi Lüt mitenand gredt. dAtmosphäre isch  vill gmüetlicher, fründlicher und wärmer gsi. Das isch in São Paulo so krass, da isch dAnonymität scho eher gross, aber das isch wohl normal für so en grossi Wirtschaftsmetropole. Haha, was mer au no bemerkt hend, isch dass au im hinderschte Egge di glich Hitmusig lauft, wie au ide Schwiiz zum Teil und wennd chli uf de Strasse umenand laufsch, ghörsch immer mal wieder useme Hus de MSN Ton, dass en Nachricht inecho isch...    In Mariana hemmer au wieder dHüser agluegt und sind mal no chli mitere franz. Reisegruppe mitgloffe  Den simmer anere Chile verbicho, wo gad en Mess stattgfunde het. Ich bi den au chli dezuegstande (ja, gstande... dPforte sind nämli offe gsi, s het Lutsprecher gad bim Igang und dLüt stönd bis churz vor de Chile um dMess  mitzerlebe!) und ha zueglost, wie's gad s Vater Unser bettet hend! überhaupt het mich die Mess no guet tünkt! s het wie gseit sehr villi Lüt gha, aber di ganz mess isch zimli belebt gsi und jede het mitgsunge, dLieder kennt und bettet. s isch irgendwie meh Gsang gsi als nur sZuelose dur dChilebsuecher. s Het au zwei versch. Chuttene gha, en wissi und en Bruni. Mier sind den um de Hüserblock umegloffe, wo's mer no mini Sandale gschliesse het, und ich noii Flipflops ha müesse go chaufe, und sind den wieder bide  Chile glandet. dMess isch de gad fertig gsi und bi den ine und ha no chöne Föteli mache.    Irgendwen nach dem ganze umelaufe, het sich au in Mariana wieder en chilne Hunger bemerkbar gmacht. Mier hend den es Restaurant entdeckt, wo vo usse eher schäbig usgseh het. Mer het den aber vo usse chli chöne ineluege und s isch recht volle gsi. Drum hani den au gfunde, dass sEsse definitiv nöd chan schlecht si und mer sind det go "ichehre". s isch en chilnere Rum gsi und alles eher schlicht gstaltet.  sBuffet isch au nöd sooo gross gsi, aber sehr schmackhaft und het mier emel gnüegt und bin zfriede gsi. Sind den tatsächlich nur Lokali det ine gsesse, di meischte hend de Kassier und dServiererin kennt und wiit und breit het mer kei Tourischte gseh  zwei Manne nebet ois hend vor em afange esse, no bettet und mier hets det ine sehr guet gfalle! Au dPriese...  bim Buffet ischs immer so, dass mer de Teller wägt und den nach Gwicht zahlt. Ich ha also de Teller eigentlich voll gha und inkl. Getränk hani am Schluss 4!!! Fr. zahlt! s Het sich also glohnt, det go esse    Bevor mer den wieder de Bus zrugg nach Ouro Preto gnoh  hend, simmer no zum Zugbahnhof, wo eher wie es chileses Schloss usgseh het und ois hets det gad nomal bitz gwurmt, dass mer dLoki nöd hend chöne neh.    Zrugg in Ouro Preto simmer zerscht im Hostel chli Siesta go mache und den am halbi 5i nomal id Stadt abe, well det recht öpis los gsi isch und mier hend wele go luege, wases isch. Leider hets den mal wieder recht afange regne und womer dune gsi sind, hends dDarbütig unterbroche gha. Sie hetet ufem Hauptplatz Fuessball gspielt und suscht no chli  Entertaining gmacht und sind au mehreri Lüt det gsi am luege. De eint Brasilianer, woni denah gfrögt ha, het den gfunde, s lohni sich chli zwarte und seg mega luschtig! So simmer den is Kafi, wo gad am nächschte gsi isch und hend det öpis trunke. de Rege het den au irgendwen ufghört und dStimmig nacher isch sehr schön gsi, nur bringt mer so öpis halt selte authentisch ufes Foti... emel nöd mitere normale Digicam...  s het den nöd so usgseh, als wür no öpis passiere ide Stadt und so simmer wieder zrugg is Hostel und hend vode Terrasse det di schön Ussicht no gnosse. s het den ebe immer no gwitteret, eifach nöd ide Nöchi, mer het nämli nur dBlitz gseh, aber nie Donner ghört und gregnet hets au nüm. aber das Schauspiel, wo sich ois am Himmel botte het, isch unglaublich gsi! Die Blitz sind abartig gsi und hend zum Teil de ganz Himmel erlüchtet und ois hets so fasziniärt, dass mer sicher en  halb Stund det gstande sind! dNicole het no es Filmli gmacht, womer de eint Blitz gseht, aber de isch bi witem nöd de bescht gsi!  Währenddesse isch den au en Dütschi zu ois gstosse und hend ois den de ganz Abig chli mit ihre und ihrem Fründ unterhalte. Sie sind gad chli uf Reise und sie macht den es mehrmonatigs Praktikum in Montevideo. Hend den chli Reise-/Brasiliäerfahrige ustuscht und ois au suscht sehr guet mit dem nette Paar unterhalte. Ide Stadt isch i dere Ziit glaubs voll dParty abgange, uf jede  Fall het mer s Schlagzüg ghört spiele und Lüt singe und ich wär seeehr seeehr gern nomal id Stadt gange und wär au elei gange. Nur hani leider zimli Chopfweh becho und bin den au di erscht gsi, wo sich für is Bett zgah verabschiedet het. Has chli schad gfunde, schliässlich hetti am nächschte Tag bim reise gnueg chöne schlafe, aber ja, was wett mer mache.  Am nächschte Morge hemmer am 9i wieder de Car gha, wo ois nach Belo Horizonte het söle bringe... nuuuur, de Car het irgendes Problem mit em Motor  gha und ich ha scho nach 2 min zude Nicole gseit, da chöni öpis nöd stimme... de Fahrer het au nöd würkli chöne beschlünige und so simmer den nach 10min au an Rand anegfahre und sie hend ois informiert, dass es Problem mit em Motor seg... Hihi, di arm Nicole isch den ganz nervös worde und het es Spieli wele spiele! Erschtens het sie wohl befürchtet, dass mer de Flug chöntet verpasse und zweitens het sie vor allem en Verschwörig vermuetet und Angst gha, dass das alles plant seg und mier jetzt beraubt werdet.  Ich ha den versuecht, sie chli zbeschwichtige und bevor ich ihre es Spieli het chöne erchläre, isch de Buschauffeur wieder cho und het ois bette, uszstiege. de Nicole ihre Kommentar isch den gsi: ou nei, gsehsch, jetzt fahrets mit oisem Gepäck (sie het ebe de Rucksack uneine gha) devo! Ich ha den nur gseit, dass das kei Sinn wür mache, da dWertsache ja bi ois seget und sie das au wüsset. Mier sind also usgstiege (nur öpe 5min nachdem mer überhaupt aghalte sind) und hinedra isch tatsächlich scho de Ersatzcar  gstande! Het mi no überrascht, wie schnell das gange isch! dNicole het den eine gfrögt, was mit ihrem Gepäck uneine passiäri und er het nur gseit, jaja, kei Sorg. Und sie het den im noie Car wieder erwähnt, dass jetzt sicher mit dem Gepäck devofahret! s isch aber kei Minute gange, da hend di Agstellte s Gepäck vom alte in neue Car überetreit und dNicole het den gfunde: ouu... jetzt hani es schlechts Gwüsse! Da motzi so ume und jetzt mues de min schwere Rucksack schleppe!  Zämegfasst, sisch alles guet gange und am Bruno sin Kommentar isch gsi: Oh, Sarah, this only happens to you!;p    Ah, wasi au no cool gfunde ha. Chli spöter sind zwei Fraue miteme chilne Meitli igstiege und da keini dMueter gsi isch, het de Chauffeur si nöd eifach ineglah sondern het dere Muetter aglüte und sich erkundigt, öb alles richtig zue und her gaht und erscht wo sie das bestätigt het, hemmer  chöne witerfahre. het wohl demit ztue, dass sie Chindesentfüährig oder so wend zuvorcho... Uf jede Fall hanis herzig gfunde. Dadezue no en Kommentar: bis jetzt ischs mer ufgfalle, wie chinderlieb di meischte Brasilianer sind! Als Chind chasch der da glaubs no einiges erlaube und mer wird trotzdem vo allne Siite guet behandlet und nach em Mögliche verwöhnt!    ja, nachere lange Rückreis simmer geg di 6i wieder i oisere Metrostation Vila Madalena gstande und sind sehr fründlich dur en Weltuntergangsrege  begrüässt worde! s het echt gströmet us allne Chüble und het bis jetzt alles übertroffe, woni erlebt ha da. dBäch uf de Strasse sind würkli riessend gsi, öpe zwei Meter breit und ich weiss nöd, öbi Halt gha het, wenni i eine zmittzt ine gstande wär! bide Stege, womer duruf hend müesse, hets links und rechts scho so chlini Wasserfäll vo Stufe zu Stufe gha und ja, mier sind froh gsi, womer ide Wohnig acho sind!    Fazit vo dem Weekendtrip: s isch super gsi und het mer seeehr guet gfalle und bi  froh, hani de Trip gmacht!!! Has richtig cool gfunde, so chli Nois zgseh und miterlebe. s nächscht Mal würi allerdings hi flüge und zrugg mittels Car hei. Well den het mer a eim Tag nämli chöne Mariana, dGoldmine und Ouro Preto aluege (das wär guet gange) und den am Abig miteme Car südlich fahre. Am nächschte Tag het mer chöne z.B. Sao Joao del Rei und tiradentes erkunde und den geg de Abig wieder mit em Car witer südlich fahre. Well insgsamt gaht en direkti Carfahrt vo Sao Paulo nach Ouro Preto öpe 10 Stund  und dur das, dass mer halt immer so vill Ziit zum und vom Flughafe mues iberechne, chämt das erschtens fascht ufs gliche, zweitens chamer au Ortschafte ufem Weg zrugg aluege.    Ja, aber ebe, s het mer sehr guet gfalle und dFöteli ladi au bald ufe, aber hüt bini zmüed dezue (werum, das verzelli den im nächschte Blog...;p)    Liäbs Grüässli!    Link für Fotos:    http://www.facebook.com/album.php?aid=210409&id=702750830&l=48cd5d808f